
Srbislav je sedeo sam u praznom separeu svog omiljenog restorana brze hrane. Bilo je to jedno od onih mesta koja su bila verna replika američkih dajnera iz pedesetih godina. Velika prostorija imala je pod sa šahovskim šarama, brojne separee sa crvenim udobnim sedištima, i dugačak šank sa puno barskih stolica. Od drugih gostiju polupraznog restorana izdvajao se svojim oblačenjem. Na sebi je imao elegantno tamno odelo, ispeglanu belu košulju, tanku crnu kravatu čvrsto vezanu u čvor, i skupocenu iglu koja ju je držala čvrsto uz košulju.

Iza sebe je imao naporan ali uspešan dan. Nekoliko važnih sastanaka koji će za rezultat imati nove donacije za projekte nevladine organizacije na čijem je čelu bio. Veselo je zviždukao neku pesmicu dok je prstima dobovao po stolu. Bio je gladan, i već se nekoliko puta okrenuo ka šanku, nestrpljivo očekujući da mu konobar donese hamburger.

Dok je čekao na svoj ručak, pogledao je ka malom džuboksu koji je stajao na njegovom, kao i na svakom stolu drugom stolu u prostoriji. Odsutno je ubacio novčić u njega i pritisnuo dugme. Nekoliko sekundi kasnije, u čitavom restoranu začuo se Elvisov glas koji je pevao ’’Suspicios minds’’. Pogledom je zamišljeno prelazio preko naziva pesama i vadio nove novčiće iz džepa. Uvek je kod sebe imao pravu malu gomilu kovanica koji su mu zveckali u džepu, čuvao ih je samo zbog toga što je planirao da ih potroši na muziku u svom restoranu. Kad je ubacio i poslednji novčić, i tako odredio šta će lokal da sluša u narednih sat vremena, konobar je ispred njega stavio veliki sočan hamburger i krompiriće.

Duboko je uzdahnuo vazduh kroz nozdrve i nasmešio se. Bio je potpuno opušten, i spremio se za uživanje. Uzeo je hamburger u obe ruke i prineo ga sebi. Taman kad se nagnuo da ga zagrize, začuo je zvono svog telefona. Izvadio ga je iz džepa i stavio na sto, iako nije imao nikakvu nameru da se javi. Ali na ekranu je pisalo ime jednog od ljudi iz njegove organizacije. Pomislio je kako je poziv bio važan za posao. Nevoljno je dodirnuo ikonicu zelene slušalice na telefonu.

’’Reci brzo. Ručam’’


’’E, izvini. Prijatno. Pa evo ništa... Samo sam hteo da proverim. Čuo si za ovo što se desilo?’’


’’U Americi? Jesam’’


’’Pa eto, samo to da vidim... Jel ideš?’’


’’Gde?’’


’’Pa u Ameriku. Još uvek može da se ide tamo’’



Srbislav je uzdahnuo. Progutao je zalogaj i pomerio ruku bliže telefonu, spreman da prekine vezu.

’’Jel ste svi tamo, radite?’’

’’Svi smo ovde. Sve najnormalnije, kao svaki dan’’

’’Dobro. Navratiću ja malo kasnije’’

Prekinuo je vezu i ponovo se posvetio hamburgeru. Zagledao se u jelovnik na stolu i razmišljao o čudnom pitanju kojeg je bio čuo. Elvis je otpevao svoju pesmu, i u restoranu se čula ’’I heard it through the grapevine’’. Dok je zamišljeno klimao glavom i lupkao stopalom u ritmu pesme, telefon je ponovo zazvonio. Bio je to Rajan, kolega iz prijateljske nevladine organizacije. Začuo je njegov glas čim je uspostavio vezu.

’’Još si tu? Jel se pakuješ?’’

’’Što da se pakujem?’’

’’Pa jel ideš?’’

’’Gde da idem?’’


’’Ne znam. Negde. Englesku, Nemačku... Evo Sofija i ja idemo u Ameriku. Gde si ti mislio?’’



’’Ne idem ja nigde. Što da idem?’’

Zagrizao je novi zalogaj hamburgera i čekao odgovor. Iz telefona se nekoliko trenutaka nije čulo ništa. Utišao je mali džuboks na svom stolu i nagnuo se bliže telefonu.

’’Halo?’’

’’Pa kako ne... Jel si sam?’’

’’Jesam’’

’’Možeš da pričaš?’’

’’Mogu. Sam sam, ručam’’

Sa druge strane se začuo uzdah.


’’Kako onda tako... Zar nisi ti godinama podržavao nezavisnost i pozivao na prihvatanje realnosti?’’



Srbislav je punih usta klimao glavom.

’’Jesam. To je tad bilo realno. Sad više nije’’


’’I zar nisi govorio da je Oluja bila legitimna policijska akcija, i da su Srbi genocidan narod?’’


’’Jesam. I sad to mislim. A i ti si to isto govorio’’


’’Jesam brate, ali ja idem odavde’’



’’Samo ti idi. Ja ostajem ovde. Ovo je i moja zemlja’’

’’Kako hoćeš. Ako se predomisliš, mi smo u američkoj ambasadi. Biće tamo još naših’’

Kad je platio račun i krenuo ka vratima, učinilo mu se da ga ljudi nekako drugačije gledaju. Gosti u separeima, dva mladića za šankom, čistačica koja je stajala pored velikog usisivača... Izgledalo mu je kao da su svi radoznalo okrenuli glave ka njemu i posmatrali ga pomalo podozrivo. Kao da su se pitali šta će on da uradi. Već je bio navikao na to što ga svi primećuju. Nije to bilo zbog fizičkog izgleda. Srbislav nije bio ni lep ni ružan, nije se izdvajao ni visinom, a ni telo mu nije baš odisalo fizičkom snagom. Da nije bio poznato lice sa televizije, niko ne bi obraćao pažnju na njega.

Čim je izašao napolje, stavio je tamne naočare na lice. Uradio je to po navici, nije bilo potrebe za tim. Bilo je kasno prolećno popodne i Sunce nije sijalo jako. Čim je duboko udahnuo vazduh shvatio je da je bio umislio da su ga ljudi drugačije gledali. Znao je da nisu imali razloga za to. Javnost još uvek nije saznala ništa o dešavanjima koja su tek počinjala na zapadu, i trebaće bar još par sati da bi se to desilo.

Seo je u svoj skupoceni beli džip i startovao motor. Uključio je radio, ali ga je odmah isključio kad se začuo zvuk zvona telefona. Iz zvučnika je prijatan glas mlade devojke ispunio prostor. Predstavila mu se kao novinarka i zatražila izjavu od njega. Srbislav ju je poznavao. Već su se nekoliko puta ranije bili čuli sličnim povodom. Uključio je žmigavac i čekao da kolona vozila prođe da bi mogao da kolima izađe na ulicu.

’’Izjavu povodom čega?’’

Novinarka se na trenutak pokolebala. Čuo je kako joj je glas zadrhtao.

’’Pa ovo sad... Ovo što se dešava u Americi’’

Znao je da nije imala pojma o tome. Njeni šefovi su verovatno samo načuli nešto, pa su poslali novinare da proveravaju šta ko zna o tome.

’’Ne znam šta se dešava. Jel ima nešto novo?’’

’’Ja sam nekako mislila da ti možda...’’

’’Ne znam ništa. Ako ti saznaš nešto zanimljivo, javi’’

’’Dobro, ajd važi. Hvala...’’

Sa druge strane je bila tišina. Činilo mu se da je novinarka želela da prekine vezu, ali je oklevala.

’’Jel si htela još nešto?’’

’’Pa ono... Samo da te onako pitam. Jel se spremaš da odeš?’’

Srbislav je coknuo jezikom.

’’Gde da odem?’’

’’Negde... Van Srbije’’

’’Kako to misliš? Na odmor? Ne idem nigde, radim ovde, ima posla još’’

’’Dobro. Ma nema veze, onako pitam’’

Prekinuo je vezu i glasno izdahnuo vazduh. Osetio je kako mu oni razgovori nisu prijali. Poremetili su mu vedro raspoloženje koje je imao pre njih. Prstima obe ruke dobovao je brzo po volanu dok je gledao niz ulicu. Kad mu se učinilo da ima dve sekunde vremena da izađe, naglo je dao gas, skrenuo levo i ušao u desnu traku. Nije ni primetio da je zadnjim delom svog džipa umalo udario kolica koja je trotoarom gurala mlada majka. Čim se uključio u saobraćaj, začuo se kratak, glasan zvuk policijske sirene. U suprotnoj traci, policijski automobil mu je polako prilazio. Srbislav je video da je vozačeva ruka u uniformi bila nehajno oslonjena na otvoreni prozor. Kad je stigao blizu njega, ruka se podigla. Policajac mu je prstom pokazao na slobodno mesto na parkingu.

’’Stani tamo i čekaj me’’

Srbislav je nervozno opsovao. Šta sad hoće, pomislio je. Parkirao je automobil i sačekao da policajac okrene svoja kola i zaustavi ih iza džipa. Kad je začuo kuckanje po staklu spustio je prozor. Policajac koji je izgledao kao da je bio njegovih godina gledao ga je pravo u oči. Onda je pogledao na suvozačevo sedište, i zavirio i na sedišta pozadi. Ponovo se okrenuo ka njemu.

’’Vozačku i saobraćajnu’’

Samo je ovlaš pogledao dokumenta, i odmah podigao glavu ka Srbislavu.

’’Jel si video da si umalo udario onu ženu?’’


’’Koju ženu? Kako sam mogao nekog da udarim kad sam tek izlazio s parkinga?’’


’’Imaš dugačka, velika kola. To traži odgovornost. Treba da paziš malo na druge kad voziš’’


’’Neka drugi malo paze. Ako je tamo bila neka žena, videla je džip, što ona nije pazila?



Policajac mu se ponovo nekoliko trenutaka zagledao u oči.

’’A gde žuriš? Šta je tako hitno?’’

’’Žurim. Kakve veze ima gde žurim?’’

’’Pa jel ceo Beograd treba da se zaustavi i skloni u stranu zato što ti žuriš?’’

Srbislav je već izgubio strpljenje. Coknuo je jezikom i nekoliko puta klimnuo glavom.

’’E... Majstore... Jel znaš ti ko sam ja?’’

Policajac je sagnuo glavu ka dokumentima koje je držao u ruci.

’’Znam. Evo piše, Srbislav...’’

’’Jel znaš da ja mogu da sredim da izgubiš posao?’’

Policajac je još jednom pogledao vozačku dozvolu, a onda mu je pružio. Srbislav je zadovoljno i ponosno klimnuo glavom. Pobednički je stavio karticu na sedište pored sebe i spremio se da zatvori prozor. Ali policajac je i dalje stajao tamo. Oslonio je palčeve na opasač i gledao ga.

’’A jel znaš ti da ja mogu da sredim da ovaj auto odmah ode na vanredni tehnički?’’

Srbislav je uzdahnuo.

’’Dobro. Šta treba da uradim sad?’’

’’Izađi iz kola’’

’’Ajde majstore stvarno... Žurim’’

Policajac je spustio ruke pored sebe i ispravio se.

’’Izađite iz automobila. Odmah’’

Srbislav je poslušao. Okrenuo se ka džipu i podigao ruke na njega kad je policajac to zatražio. Strpljivo je sačekao dok ga je ovaj pretresao zbog skrivenog oružja. Otvorio je i prtljažnik i pokazao da ima sve od potrebne opreme. Smirivala ga je pomisao na to što će odmah nakon tog susreta pozvati svoje ljude u ministarstvu, i to što će ovaj policajac već sutradan izgubiti posao. Strpljivo ga je gledao dok je cipelama lupkao gume, i smireno je saslušao priču o važnosti da one budu dovoljno naduvane.

Kad je ponovo seo u auto policajac je stao pored vrata i pogledao ga.


’’I nemoj da ti se ovo ponovi. Moraš da paziš na ostale učesnike u saobraćaju. Jel smo se razumeli?’’



Srbislav nije ništa rekao. Nije ga ni gledao. Samo je podigao prozor i sačekao da se policajac vrati u svoj automobil i odveze. Čim se ponovo vratio na put, dlan ruke mu je krenuo ka mobilnom telefonu. Već je bio znao koga je najbolje da pozove, i na koji način će policajac najbrže da izgubi posao. Nasmešio se zbog toga.

A onda mu se, ničim najavljena, u misli umešala slika aerodroma u Kabulu. Iz onih dana kad je američka vojska pobegla iz tog grada. Hiljade njihovih vernih saradnika unezvereno i uplašeno trčalo je po pisti, dok su molili da ih ne ostavljaju iza sebe. Čvrsto su se držali za avione koji su im bili jedini spas. Nisu ih puštali ni kad su uzleteli, jer su znali šta ih čeka ako ostanu u zemlji. Aktivisti nevladinih organizacija, prevodioci, vozači, službenici, čistačice... Svi su ostavljeni. Kad se prisetio kako su helihopteri brzo uzletali i sa krova ambasade u Sajgonu, odustao je od poziva. Setio se da se Amerikanci brže povlače nego što dolaze u neku zemlju.

Umesto telefona, ponovo je uključio svoju omiljenu radio stanicu, onu koja je po čitav dan puštala samo američku muziku. Iz zvučnika se začula pesma Pegi Li, koja već skoro sto godina uverava slušaoce da je svet divno mesto.

Yes, it's a good day for singing a song

And it's a good day for movin' along

Yes, it's a good day

How could anything be wrong?

A good day from morning 'til night

Slušao je pesmu i ponovo prstima lupkao po volanu. Razmišljao je o policajcu. Bio je siguran da je on već nekako načuo nešto o događajima koji će slediti. Pomislio je da je to je bio jedini logičan odgovor na onakvo maltretiranje. Kako bi drugačije smeo da uopšte pomisli da ga zaustavi? Osetio je kako se stvari već menjaju, i nije mu se svidela pomisao na to. Setio se kako su prošli neki socijalisti početkom veka, i setio se sličnih priča o komunistima početkom devedesetih. Pomislio je kako ljudi ovde umeju da budu jako besni zbog politike. Iz zvučnika se i dalje čula vesela pesma.

You know you gotta get goin'

If you're gonna make a showin'

And you got the right of way"

Isključio je radio i pesmu koja ga je nervirala. Nervozno je grickao usnu dok je stajao na semaforu. Upalilo se zeleno svetlo, a on je i dalje stajao. Kad

